Norge har næsten udryddet benzinbilen

Hvis man vil se, hvordan en fremtid uden benzin- og dieselbiler ser ud i praksis, skal man kigge mod Norge. Nye salgstal for 2025 viser, at 95,9 procent af alle nye personbiler i landet var rene elbiler. Det betyder, at salget af nye benzinbiler reelt er reduceret til en parentes – næsten helt væk fra markedet. Faktisk blev der i hele 2025 blot indregistreret sølle 487 nye benzinbiler i Norge.

For bare ti år siden var under 30 procent af de nye biler i Norge elektriske. I dag er forbrændingsmotoren tæt på at være historie, længe før resten af Europa når sine mål.

Norge satte allerede i 2017 et politisk mål om, at alle nye biler skulle være emissionsfri i 2025. Det mål er nu stort set indfriet. Til sammenligning har EU først sat kurs mod et stop for salg af nye benzin- og dieselbiler i 2035 – og selv den plan er blevet udvandet undervejs.

Norge er i en liga for sig. Gennemsnittet for elbiler i EU ligger fortsat omkring 17 procent. Norden halter mindre bagefter, men forskellen er stadig markant. Danmark er nummer to i Europa med lidt over 60 procent elbiler blandt nye biler, mens Sverige ligger omkring 37 procent.

Plug-in-hybrider fylder stadig en del i flere lande, men i Norge er de på vej ud sammen med benzin- og dieselbilerne.

Afgifterne gjorde benzinbilen urentabel

Succesen handler ikke kun om elbilrabatter. Tværtimod. Norge har systematisk gjort det dyrt at vælge benzin og diesel. Høje registreringsafgifter kombineret med tunge brændstofafgifter betyder, at en forbrændingsbil i dag ofte er markant dyrere at eje end en elbil.

Samtidig er elbilfordelene gradvist blevet skåret ned. Momsefritagelsen gælder nu kun elbiler under cirka 200.000 kroner, og i 2026 vil de fleste større og dyrere elbiler falde udenfor. Alligevel valgte næsten alle nordmænd el i 2025.

Tesla topper – men kineserne rykker

Tesla var igen Norges mest solgte bilmærke i 2025 med en markedsandel på 19,1 procent – for femte år i træk. Herefter følger Volkswagen og Volvo.

Samtidig vinder kinesiske bilmærker hurtigt terræn. Deres samlede markedsandel voksede til 13,7 procent, op fra 10,4 procent året før. Især prisbillige elbiler ser ud til at ramme et marked, hvor afgiftsreglerne i stigende grad favoriserer mindre og billigere modeller.

Hvad sker der i 2026?

De få nye biler med forbrændingsmotor, der blev solgt i Norge i 2025, var primært specialkøretøjer, hvor der endnu ikke findes et elektrisk alternativ. Spørgsmålet er derfor ikke, om Norge bliver 100 procent elektrisk – men hvornår.

Med skærpede momsregler kan 2026 blive året, hvor nordmændene i endnu højere grad vælger små og billige elbiler frem for store SUV’er. Udvalget vokser hurtigt, både fra europæiske producenter og fra Kina.

Norge har næsten udryddet benzinbilen